Inicijativa "Ne da(vi)mo Beograd" protestuje od 12.30 sati ispred zgrade Geozavoda. Preko 300 ljudi okupilo se da podrži protest pod nazivom "Pokažimo im patku" zbog ugovora projekta "Beograd na vodi" koji će danas biti potpisan.

Nekoliko stotina ljudi protestuje protiv "Beograda na vodi" Foto: D.Milenković Policija okupljenim građanima ne dozvoljava da započnu protestnu šetnju i vide ugovor koji će danas biti potpisan, pa su sugrađani stoje u Ulici Kraljevića Marka i drže transparent "Ne davimo Beograd", kao i patke na naduvavanje.

- Došli smo da im pokažemo patku za sve promenjene urbanističke planove, promenjene zakone, nasilno raseljene radnike Železnice i sve što će tek biti urađeno na štetu nas građana, a u korist investitora - rekla je Ljubica Slavković iz Inicijative "Ne da(vi)mo Beograd".

Ispred zgrade Geozavoda postavljena je i tri metra velika žuta patka na naduvavanje, kao i transparent: "Beograd neće buržujski kvart na vodi".

Protest je podržao i radijski voditelj Igor Brakus, koji se našalio da ne zna šta se događa i da je došao na zahtev biznismena Miroslava Miškovića.

- Ja apsolutno nemam pojma šta se ovde dešava, Mišković me je sinoć nazavao i rekao da dođem ovde, da će mi dati hiljadu dinara i sendvič - kazao je Brakus za agenciju Beta.

Među okupljenima je i Srbijanka Turajlić, profesorka Beogradskog univerziteta.

Kako javlja reporter "Blica", ispred Geozavoda pristiže još ljudi koji se priključuju protestu, a zvižducima su dočekani članovi delegacije koji su stigli na potpisivanje ugovora.

Okupljeni sugrađani kažu da je ovo tek prvi u nizu protesta koji će nastupiti, jer žele da se čuje glas građana o, kako kažu, sramnom ugovoru između države i privatnog investitora.

Preko puta protesta okupilo se i nekoliko desetina članova Napredne stranke iz Beograda kako bi podržali potpisivanje ugovora. Protestanti njima dobacuju: "Sendviči! Sendviči!" Okupljeni naprednjaci su na ova dobacivanja reagovali aplauzom, zbog čega je u njihovu odbranu stalo preko 20 policajaca.

Ministar kulture Ivan Tasovac izašao je na kratko ispred zgrade Geozavoda, a protestanti su ga dočekali zvižducima, sirenama i poklicima: "Lopovi!"

Postavljeni tramvaji kako delegacija ne bi videla protestante ispred zgrade Geozavoda Foto: D.Milenković

Kako javlja reporter "Blica", nasred kružnog toga postavljena su dva tramvaja kako delegacije koje će izaći iz zgrade ne bi videle protestante. Ovu informaciju potvrdio je i vozač jednog od tramvaja, koji je rekao da mu je "naređeno da tu stane".

Svi putnici su izašli iz tramvaja, a protestanti dobacuju: "Sklonite tramvaj, što se sada krijete?"

Delegacija je izašla iz Geozavoda, međutim protestantima je zabranjena šetnja Karađorđevom ulicom, već ih policija preusmerava Ulicom Kraljevića Marka ka centru grada, pa se i oni i policija polako razilaze.